<classify> KAZI ya utoaji wa chanjo ya homa ya ebola EHF imeanza wiki hii kote nchini hapa.Kwa mujibu wa Serikali ya Uganda, chanjo hiyo inatakiwa kutolewa nchi nzima lakini watalazimika kuchagua wilaya za kuanza nazo ambazo zipo katika hatari kubwa zaidi ya kupata maambukizi ya ugonjwa huo. Katika kuzitambua wilaya zilizo hatarini zaidi, Waziri wa Afya wa Uganda, Dk Jane Aceng alisema watakaopewa kipaumbele ni wauguzi na wafanyakazi walioko mstari wa mbele katika kutoa huduma.Alisema wafanyakazi hao watatoka katika wilaya tano ambazo zimepakana na nchi jirani ya DRC. Hii inatokana na ugonjwa huo kuathiri sana nchi jirani ya Jamhuri ya Kidemokrasia ya Kongo DRC.Sisi kama majirani wa nchi ya DRC, nchi yetu ipo katika hali ya tahadhari kutokana na kitisho cha ebola, alisema Aceng katika mkutano na waandishi wa habari. Dk Aceng alisema mpaka sasa Uganda hakuna mgonjwa hata mmoja hata hivyo wameamua kuchukua tahadhari.Tunachofanya sasa hivi ni kutafuta katika jamii kuhakikisha kuwa hakuna mtu mwenye maambukizi, alisema Dk Aceng. Wilaya ambazo zipo katika hatari ya kupata ugonjwa wa ebola ni zile zinazopakana na nchi ya DRC ambazo ni pamoja na Kabaraole, Bunyangabo, Kasese, Bundibugyo na Ntoroko.Ugonjwa huo sugu ndani ya DRC na ambao kwa mara nyingine uliibuka nchini humo Agosti mwaka huu, uliathiri eneo kubwa la Kaskazini Mashariki mwa nchi hiyo ambapo imepakana na Uganda, Rwanda na Sudan Kusini.Mpaka kufikia Novemba mosi mwaka huu nchi ya DRC ilikuwa imesajili wananchi 285 ambao walikuwa na homa ya ebola, huku watu 41 wakiwa katika uchunguzi wakihisiwa kuwa na maambukizi ya ugonjwa huo. Idadi ya wagonjwa ambao walipoteza maisha ndani ya DRC kutokana na ugonjwa huo imefikia 180.  <topic>: kitaifa 